Torben Hansen (S), 2009-11-12:
For mindre end 1 år siden fremsatte Socialdemokratiet et forslag til folketingsbeslutning om sikring af rent drikkevand til danskerne.
Det gjorde Socialdemokratiet bl.a., fordi mange borgere i Danmark i kortere eller længere tid oplever, at deres drikkevand er forurenet.
Inden for de seneste år har der været masser af eksempler, jeg kan bare nævne eksemplerne fra Viborg, Studstrup, Rødby, Vojens, Herlufmagle, Bolderslev, Egå, Tune, Gundsømagle og Møn.
Og Køgesagen fra 2007 var jo også en meget alvorlig forureningssag, som gjorde op mod 100 mennesker syge i længere tid.
På den baggrund foreslog Socialdemokratiet i januar 2009, at der skulle indføres et sikkerhedssystem i alle vandforsyninger, at der skulle udarbejdes en national statistik, samt at der skulle sikres en løbende overvågning af vandkvaliteten, således at man straks kunne lukke for vandet, hvis der var forurening.
Det her sikkerhedssystem er et system, som opstiller målsætninger for vandkvalitet, som indfører procedurer for, hvordan man kan dokumentere drikkevandssikkerheden, og som også indfører procedurer for, hvordan man kan forebygge problemer ved at arbejde systematisk med at lukke de sikkerhedshuller, som der uvægerligt er på mange vandværker.
Det omfatter alle vandforsyningsfaser fra indvinding af vandet over behandlingen i vandværket og til det når ud til forbrugerne.
Folketinget var positiv over for Socialdemokratiet beslutningsforslag i januar, men ikke positiv nok til, at man ville stemme for det.
Men på den baggrund glæder vi os i Socialdemokratiet rigtig meget over, at det med den her lovændring de facto bliver muligt at gennemføre det, som lå i det socialdemokratiske beslutningsforslag fra foråret.
For nu skabes der mulighed for at fastsætte krav til vandværkerne, og der skabes mulighed for at stille krav til kvaliteten af vandet.
Det synes jeg er rigtigt og vigtigt, fordi Folketingets Miljøudvalg på Socialdemokratiets foranledning her i slutningen af september rent faktisk har skrevet en beretning, der sådan set også opfordrer ministeren til at gøre det.
Jeg vil i hvert fald glæde mig over, at der med det her lovforslag nu skabes hjemmel til, at man kan sikre drikkevandsforsyningen, og at man kan sikre kvaliteten og dermed bedre drikkevand til danskerne.
Men det helt store er så, at det altså nu skal konkretiseres, så det også kommer til at virke ude i den enkelte vandforsyning.
I den beretning, som er afgivet af Folketingets Miljøudvalg, gøres det også klart, at der er en teknologivinkel i det her, og den vil Socialdemokratiet til stadighed følge op på.
Hvad angår lovforslagets øvrige dele, vil jeg allerede her tilkendegive, at jeg vil kigge lidt nærmere på forholdet mellem miljøbeskyttelsesloven og miljømålsloven i de kommende uger, og at det skal undersøges nærmere, om f.eks. generelle reduktioner af fosfor og kvælstof i vandplanerne og kommunernes handleplaner de facto ikke kan lade sig gøre, når nogle af dambrugene har en 8-årig miljøgodkendelse.
Der er nogle reduktionsmål, som Danmark skal leve op til i 2015, og der kan det ikke nytte noget, at vi har en lovgivning, der ikke spiller sammen med de reduktionsmål, som bliver stillet op, og som skal nås i 2015.
Det vil Socialdemokratiet kigge på under udvalgsbehandlingen, men vi er positive over for lovforslaget, og vi glæder os til det fortsatte arbejde med at sikre danskerne rent vand.
Skridtet blev taget i foråret, og vi vil holde regeringen fast på dens løfter.
Vi vil til stadighed tage vores beslutningsforslag og udvalgets beretning frem for at sikre, at det er den vej, der bliver arbejdet på at gå.